Пятница, 6 Декабря, 2019 18:22\nАзербайжан Республиканы парламентини юбилей чаралары\nДагъыстан Республиканы Халкъ Жыйыныны Председатели Хизри Шихсайитов Азербайжан Республиканы Милли мажлисини (парламентини) председатели Октай Асадовну чакъырывуна гёре хоншу республиканы парламентине 100 йыл тамамланагъанына байлавлу оьтгерилген байрам чараларда ортакъчылыкъ этген. Дагъыстандан баргъан делегацияда республиканы парламентини вице-спикери Камил Давдиев, депутатлар Мурат Пайзулаев, Марат Алияров да болгъан.\nБакю шагьарда оьтгерилген юбилей чараларда ортакъчылыкъ этмек учун 150 тыш уьлкени делегациялары гелген. Россиядан баргъанланы арасында РФ-ни Федерал Жыйыныны Пачалыкъ Думасыны депутатлары Мурат Гьажиев, Завур Аскендеров ва Абдулгьамит Эмиргьамзаев де болгъан.\nБайрам чараланы вакътисинде къонакълар Макътавлукъну бавуна, Гьайдар Алиевни эсделик белгисини янына, шагьитлени бавуна да баргъанлар.\nКъонакълар байрамны хас бёлюгюнден сонг ону маданият бёлюгюнде де ортакъчылыкъ этген.